 **Aktuali rašyba artėjant šventėms**

Artėjant  šventėms, vis dažniau pasitaiko sakinių, susijusių su tam tikrais, ne kasdien vartojamais, žodžiais, pvz., dažnas suabejoja, ar rašyti „Kalėdų sveikinimas“, ar „kalėdinis”, didžiąja ar mažąja rašyti trumpinį šv. šventės pavadinime?

Sutrumpinimas *šv.* neįeina į šventės pavadinimą, todėl paprastai rašomas mažąja raide: **šv. Kalėdos, šv. Velykos**. (Stilistiškai didžiosios raidės vartojimas įmanomas, ypač religinio pobūdžio tekstuose, pvz.: **Šv. Stepono gatvė**, **Šv. Onos** **atlaidai**, **Šv. Jonų bažnyčia)**. Stilistiškai didžiąja raide rašomi su religija susiję žodžiai, pvz.: **Šventasis Tėvas (bet popiežius)**, **Šventasis Raštas, Šventoji Dvasia**, **Švenčiausiasis Sakramentas, Dievas, Trys Karaliai, Kristaus Gimimas, (Švč.) Kristaus Kūnas ir Kraujas, Švč. M. Marija, Pirmoji Komunija, bet Paskutinė vakarienė, Dieviškoji liturgija, Krikšto sakramentas ir kt.**Stilistiškai didžiosios raidės vartojimas įmanomas ir rašant **Šv. Kalėdos**, ypač religinio pobūdžio tekstuose.

Primintina, kad sveikinimai su prielinksnio *su* konstrukcijomis (pvz., *Sveikinu su Kalėdomis!*) paplito dėl rusų kalbos įtakos, o lietuviams įprastesni, pvz.: **Sveiki sulaukę šventų Velykų! Džiaugsmingų šventų Kalėdų!** Beje, žodis *šventas*, kaip minėta, neįeina į šventės pavadinimą ir nėra būtinas. Todėl tikrai ne klaida vartoti švenčių pavadinimus be minėtojo žodžio, pvz.: **Jeigu Kalėdos būdavo be sniego, buvo manoma, kad pavasaris vėluos ateiti.**

**Kada rašyti *Kalėdų*, kada *kalėdinis***? Tais atvejais, kai nusakomas tam tikras daiktas ar konkretus veiksmas, skirtas tik tai konkrečiai šventei – Kalėdoms, teiktina kilmininko forma, pvz.: **Kalėdų pyragas, Kalėdų eglutė, Kalėdų dovanos, Kalėdų Senelis, Kalėdų staigmena** (geriau nei siurprizas!), **Kalėdų atvirukas, Kalėdų koncertas, Kalėdų žaidimas** ir pan. Tačiau tais atvejais, kai kalbama apie Kalėdoms skirtą, bet kitu laiku vykstantį veiksmą, pvz., *kalėdinis žaidimas* gali būti žaidžiamas ir ne per Kalėdas, *kalėdine staltiese* užtiesti stalą galime ir po Kalėdų ir t. t., arba kai atsiranda dviprasmybių, pvz.: *Kalėdų prekyba*, *Kalėdų nuolaida*, *Kalėdų mugė* ir kt., labiau tinka priesagos *-inis, -ė* būdvardis *kalėdinis, -ė* (**kalėdinė prekyba**, **kalėdinė nuolaida**, o vietoj *Kalėdų išpardavimas*  – **kalėdinis išpardavimas** ir pan.). Nelabai bus gerai, jei pradėsime Kalėdas pardavinėti.

Kalbininkai sako, kad mes švenčiame **Kūčiàs** ir **Kalėdàs**. Būtent taip reikia kirčiuoti šias žiemos šventes. Ir dar – linksniuojant žodį ***Kūčios***, kirtis šokinėja taip, kaip linksniuotumėt ***pù****pos*: ***pù****pų* – ***Kū****čių*, ***pù****poms* – ***Kū****čioms*, *pu****pàs*** – *Kū****čiàs****,* ***pù****pomis*– ***Kū****čiomis*.

***Naujametis* ar *naujametinis?*** Būdvardžio forma naujametinis, -ė nelaikoma klaida, tačiau pirmenybė teikiama dėsningesnei formai – naujametis, -ė,  pvz.: naujametė eglutė, naujametis sveikinimas.

Parengė Inga Radzevičienė, Anykščių rajono savivaldybės kalbos tvarkytoja